মাতৃদুগ্ধে ইউরেনিয়াম! বাড়ছে ক্যানসারের ঝুঁকি? বিহারে ছড়াচ্ছে আতঙ্ক!

ওয়েব ডেস্ক: মায়ের বুকের দুধকে (Breast Milk) পৃথিবীর অন্যতম শুদ্ধ ও সুষম শিশুখাদ্য বলে ধরা হয়। কিন্তু দুধের শিশুদের সেই খাবারেও এবার মিলল ভয়ঙ্কর বিষ! সম্প্রতি বিহারে (Bihar) চালানো এক সমীক্ষার রিপোর্ট দেখেই আঁতকে উঠছেন বিশেষজ্ঞরা। বিহারের ছ’টি জেলায় স্তন্যদানকারী মায়েদের দুধে মিলেছে ইউরেনিয়াম (Uranium)। সম্প্রতি ‘নেচার’ পত্রিকায় প্রকাশিত এক গবেষণায় উঠে এসেছে এই উদ্বেগজনক তথ্য।

১৭ থেকে ৩৫ বছর বয়সী ৪০ জন মহিলার স্তন্যদুগ্ধ পরীক্ষা করে গবেষকরা জানান, প্রতিটি নমুনাতেই ইউরেনিয়াম শনাক্ত করে হয়েছে। তবে স্বস্তির খবর হল, এতে তেজস্ক্রিয় এই পদার্থের মাত্রা খুবই কম। ফলে আপাতত এটি থেকে গুরুতর স্বাস্থ্যঝুঁকি নেই। কিন্তু ভবিষতের কথে ভেবে বিজ্ঞানীরা জানিয়েছেন যে, এই বিষয় নিয়ে এবার ভাবার সময় এসে গিয়েছে।

আরও পড়ুন: চণ্ডীগড়-বিল বিতর্কে সরব বিরোধীরা, কী ব্যাখ্যা দিল কেন্দ্রীয় স্বরাষ্ট্রমন্ত্রক?

বিহারের ভোজপুর, সমস্তিপুর, বেগুসরাই, খাগড়িয়া, কাটিহার ও নালন্দা—এই ছয় জেলায় ২০২১-এর অক্টোবর থেকে ২০২৪-এর জুলাই পর্যন্ত চলেছে গবেষণা। প্রতিটি জেলার থেকে নেওয়া নমুনায় মিলেছে ইউরেনিয়ামের উপস্থিতি। যদিও ঘনত্ব অনুযায়ী বিচার করলে সবচেয়ে ঝুঁকিপূর্ণ অঞ্চল হিসেবে উঠে এসেছে কাটিহার, এরপর যথাক্রমে সমস্তিপুর, নালন্দা, খাগড়িয়া, বেগুসরাই ও ভোজপুর।

বিশেষজ্ঞদের মতে, স্তন্যদুগ্ধে ইউরেনিয়ামের কোনও আন্তর্জাতিকভাবে নির্ধারিত সীমা নেই। তবে গবেষণায় বলা হয়েছে যে, এর ফলে দীর্ঘমেয়াদে শিশুদের স্নায়বিক বিকাশে ব্যাঘাত, আইকিউ হ্রাস বা আচরণগত সমস্যা দেখা দিতে পারে। ক্যানসারের ঝুঁকিও পুরোপুরি উড়িয়ে দেওয়া যায় না। এখন ভূগর্ভস্থ জলের মান, কৃষি পদ্ধতি এবং শিল্পবর্জ্য ব্যবস্থাপনার উপর নজরদারি না বাড়ালে ভবিষ্যতে ঝুঁকি ক্রমেই বাড়তে পারে বলে সতর্ক করেছেন বিজ্ঞানীরা।

দেখুন আরও খবর:

The post মাতৃদুগ্ধে ইউরেনিয়াম! বাড়ছে ক্যানসারের ঝুঁকি? বিহারে ছড়াচ্ছে আতঙ্ক! appeared first on KolkataTV.